
Veiksmažodžio laiko kategorijos problema verčiant iš ispanų kalbos į lietuvių kalbą ir iš lietuvių kalbos į ispanų kalbą. Būtųjų laikų semantika. 

Carmen Caro Dugo

Anotacija. Straipnyje aptariama ispanų ir lietuvių kalbų būtųjų laikų semantika. Ispanų kalbos būtųjų laikų pasirinkimas yra daug griežtesnis. Verčiant būtajį kartinį laiką iš lietuvių kalbos į ispanų kalbą, reikia  įsigilinti į kontekstą ir į pranešimo turinį. Lietuvių ir ispanų kalbų būtieji dažniniai laikai gali turėti veiksmo kartojimosi reikšmę, bet lietuvių kalboje veiksmo kartojimąsi dar galima reikšti ir būtuoju kartiniu (jo kartojimasis paprastai paaiškėja iš konteksto). Ispanų kalbos būtojo dažninio laiko reikšmės daug platesnės. Lyginamosios gramatikos studijos ir vertimo procesas naudingas tiek vertėjams, tiek filologams, nes  padeda įsigilinti į abiejų kalbų struktūras. Pateikti tekstai ir jų vertimas iš lietuvių kalbos į ispanų kalbą aiškiai rodo abiejų kalbų būtųjų laikų semantiką.  

Raktiniai žodžiai (5-7):  Būtieji  laikai,  veiksmažodžio laikų semantika,  laikų derinimas.
Įvadas
Verčiant iš ispanų kalbos į lietuvių kalbą ir iš lietuvių kalbos į ispanų kalbą, gana sunku perteikti veiksmažodžių laiko kategoriją, ispanų kalbos laikų semantiką.  Ypatingą dėmesį reikia skirti būtiesiems laikams, nes ispanų kalbos sistemoje, kaip ir kitose romanų kalbose, jų yra daugiau negu lietuvių kalboje. Be to, ispanų kalba laikosi griežtų, iš lotynų kalbos paveldėtų, laikų derinimo taisyklių. Tad ispanų kalbos vertėjai turi gerai išmanyti lietuvių ir ispanų kalbos veiksmažodžių sistemą, gebėti  pasinaudoti lietuvių kalbos raiškos priemonėmis laikui ir veikslui reikšti, kad versti tekstai semantiškai ir stilistiškai prilygtų gimtąja kalba rašytiems tekstams.

Ispanų kalbos sistemoje yra trys pagrindiniai dažniausiai vartojami būtieji laikai:
· Pretérito indefinido, kuris beveik atitinka būtąjį kartinį laiką. 

· Pretérito imperfecto, atitinkantis būtąjį dažninį, bet kai kuriais atvejais, ir kartinį laiką. 
· Pretérito perfecto (sudėtinė atliktinė forma), atitinkanti, nors ne visada, esamąjį atliktinį laiką  (būti + būtojo laiko dalyvis, pvz., esu buvęs).  

Iš pirmo žvilgsnio atrodo, kad laikai panašūs. Tačiau jų semantika skiriasi. Ten, kur lietuvių kalboje vartojamas būtasis kartinis laikas, ispanų kalboje vartotinas vienas arba kitas būtasis laikas, priklausomai nuo konteksto. Verčiant lietuvių kalbos būtąjį kartinį laiką į ispanų kalbą, reikia labai įsigilinti į kontekstą ir pranešimo turinį, atkreipti dėmesį į tai, kas ir kaip norima pasakyti, pvz., ar veiksmas suprantamas kaip pagrindinis, ar kaip kito įvykio aplinkybė. Kontekstas rodo kalbėtojo-pranešėjo požiūrį: kaip jis traktuoja nusakomą veiksmą, ar jis jį laiko kito veiksmo kontekstu, priežastimi, ar veiksmas yra susijęs su kalbamuoju momentu.  
Pagrindinė problema, nulėmusi šį tyrimą yra ta, kad ispanų ir lietuvių kalbos veiksmaždodžio būtųjų laikų semantika dažnai nesutampa, todėl vertėjams neretai iškyla problemų mėginant perteikti vieno ar kito laiko reikšmę vertimo kalba.  Šio straipsnio tikslas – aptarti ispanų ir lietuvių kalbos veiksmažodžio būtųjų laikų semantinęs ypatybes, remiantis lietuvių lieteratūros vertimo į ispanų kalbą pavyzdžiais. Ispanų ir lietuvių kalbų veiksmažodžių būtųjų laikų semantika gretinamuoju aspektu iki šiol nenagrinėta.   Tema yra nauja ir aktuali, nes vertimų daugėja. 

Atliekant vertimo analizę naudoti straipsnio autorės versti grožinės literatūros tekstai. Vertimuose į ispanų kalbą būtojo kartinio laiko formos pažymėtos žvaigždute, būtojo dažninio laiko formos pabrauktos. Tiriamoji medžiaga nagrinėjama aprašomuoju, kontrastyvinės analizės metodu.
Būtasis kartinis – Pretérito indefinido

Ispanų kalbos būtasis kartinis yra vartojamas daug dažniau negu kitose romanų kalbose. Pvz., prancūzų ir italų kalbose (taip pat ir germanų kalbų grupės vokiečių kalboje) būtojo kartinio atitikmuo dažniau vartojamas rašytiniuose, formalesniuose kontekstuose (Matte, 2005: 23). Ispanų kalbos pretérito indefinido vartojamas ir rašytinėje, ir sakytinėje kalboje, kai kalbėtojas pasakoja apie praeities vienkartinius arba apytiksliai žinomą skaičių kartų pasikartojusius veiksmus, įvykius arba procesus. (Todėl neretai italai ir prancūzai, kalbėdami ispanų kalba, sunkiai geba tinkamai vartoti ispanų kalbos veiksmažodžių būtąjį kartinį laiką.) Dažniausia laiko pasirinkimas priklauso ne nuo paties veiksmo, o nuo kalbėtojo-pranešėjo požiūrio, nuo to, kaip jis pasakoja, vertina pasakojamą įvykį. Kalbėtojas renkasi pretérito indefinido tada, kai nori perteikti informaciją apie praeties įvykį, nieko daugiau nepridėdamas, nesiejamas to veiksmo nei su kalbamuoju momentu, nei su kitomis aplinkybėmis. 

Kadangi pretérito indefinido reiškia veiksmą, kartą įvykusį arba per tam tikrą laikotarpį baigtą praeityje, šio laiko nebūtų galima vartoti kartu su laiko žymekliais, kurie rodo pasakojimo metu nebaigtą laiko tarpą, pvz., todavía no (dar ne), esta semana, este año (šią savaitę, šiais metais).  Kartais sakinyje nėra jokių laiko žymeklių, galinčių rodyti nusakyto įvykio trukmę arba baigtį.  Todėl verčiant privalu turėti omenyje visą pasakojimo kontekstą. Aptarus ispanų kalbos būtojo dažninio laiko vartoseną,  pretérito indefinido  reikšmė tampa aiškesnė. 

Lietuvių kalbos būtasis kartinis laikas taip pat reiškia veiksmą, ankstesnį už kalbamąjį momentą, įvykusį tam tikru praeities momentu (vad. aoristinė reikšmė, būdinga įvykio veikslo veiksmažodžiams). Tačiau šis laikas vartojamos ir vienkartiniams, ir daugkartiniams veiksmams nusakyti. Veiksmo kartojimasis paprastai paaiškėja iš konteksto. Būtojo kartinio laiko formomis taip pat nusakomi neribotos trukmės veiksmai ir būsenos, nuolatiniai gamtos ir žmonių gyvenimo reiškiniai. Būtasis kartinis laikas gali reikšti veiksmą, kurį laiką vykusį praetyje (tai vad. imperfektinė reikšmė, būdinga eigos veikslo veiksmažodžiams) (Ambrazas, 1997: 297). Panašiais  atvejais ispanų kalboje vartotinas būtasis dažninis laikas. Lietuvių kalbos būtojo kartinio laiko reikšmės yra daug platesnės už ispanų kalbos pretérito indefinido. 

Būtasis dažninis – Pretérito imperfecto
Lietuvių kalbos būtasis dažninis reiškia veiksmą, kuris kartojosi praetyje neapibrėžtą skaičių kartų. (Ir ispanų, ir lietuvių kalboje veiksmas, kuris praeityje kartojosi bent apytikriai žinomą skaičių kartų, paprastai reiškiamas ne būtojo dažninio, o būtojo kartinio laiko formomis.)  Būtuoju dažniniu taip pat nusakomi pastovūs, įprastiniai praeities veiksmai. Ispanų pretérito imperfecto irgi turi veiksmo kartojimosi reikšmę. Tačiau lietuvių kalboje veiksmo kartojimąsi dar galima reikšti ir būtuoju kartiniu laiku, tuo tarpu ispanų kalboje tokiu atveju būtojo dažninio laiko neįmanoma pakeisti kartiniu. 

Be to, ispanų kalboje būtojo dažninio laiko vartosena gerokai platesnė nei lietuvių kalboje, jo reikšmės įvairesnės. Kalbėtojas renkasi būtajį dažninį tada, kai  kurį nors praeities veiksmą laiko tarsi fonu, tam tikru kontekstu arba aplinkybėmis kitų veiksmų atžvilgiu. Būtojo dažninio vartojimas tuo atveju nereiškia kartojimosi, bet rodo, kad veiksmas laikomas nebaigtu ir traktuojamas kaip kito veiksmo ar įvykio aplinkybė. Šiuo atveju svarbus ne tik būtojo dažninio laiko vartojimas, bet ir bendro konteksto suvokimas, kiti sakinio elementai, kiti vartojami laikai, laiko prieveiksmiai, leidžiantys tiksliau nustatyti būtojo dažninio laiko semantiką. Pateikiami du tekstai, kuriuose matyti lietuvių ir ispanų kalbų būtųjų laikų semantinės ypatybės.  

1 lentelė.  Būtasis kartinis ir būtasis dažninis laikas
	Skalbinių virvę, peilius, keletą ypač nuodingų vaistų buteliukų moteris kas naktį išnešdavo į sandėliuką ir paslėpdavo popierių dėžėje po senais laikraščiais.  Užrakinusi sandėliuko ir koridoriaus duris, raktus ji padėdavo vis į kitą vietą. Kartą ji užėjo į vyro kambarį.  Vyras kaip visada sėdėjo už rašomojo stalo nukrauto schemomis ir brėžiniais. Moteris norėjo pasikalbėti, tačiau valandėlę pasėdėjusi ir nepratarusi nė žodžio, pravirko. 

 (V. Juknaitė, Stiklo šalis)
	Cada noche la mujer sacaba al pequeño cuarto trastero el cordel de la ropa, los cuchillos y algunos botes de medicinas especialmente tóxicas, y lo escondía todo en una caja de papeles debajo de periódicos viejos.  Cerraba con llave el cuartito y la puerta del pasillo, y luego ponía las llaves cada vez en un sitio distinto. Una vez entró* en la habitación del hombre.  Como siempre, el hombre, estaba sentado en su escritorio, repleto de esquemas y bocetos. La mujer quería charlar, pero estuvo sentada un ratito sin decir palabra; seguidamente se echó* a llorar.




Lietuviško teksto būtojo dažninio laiko formos turi  aiškią kartojimosi reikšmę ir į ispanų kalbą verčiamos  būtuoju dažniniu laiku. Tačiau, iš šio teksto lietuvių būtojo kartino laiko formų ispaniškame tekste būtuoju kartiniu laiku verčiamos tiktai tos, kurios aiškiai reiškia vienkartinius veisksmus: užėjo ir pravirko.   

2 lentelė. Būtasis kartinis ir būtasis dažninis laikas
	Prie gydytojo kabineto ant ruda cerata aptraukto suolo sėdėjo keletas žmonių.  Girgždėjo nuolat varstomos koridoriaus durys.  Burzgė pilka šviesa šviečianti neoninė lempa. Įėjusi į kabinetą, moteris nužvelgė išdėstytus ant stiklinio stalelio instrumentus: žirkles, skalpelius,  švirkštus.  Gydytojas sėdėjo ant sukamos kėdės (...). Tai buvo grėsmingos išvaizdos vyras, didelėmis paraudusiomis akimis.  
(V. Juknaitė, Stiklo šalis)
	Junto a la consulta del médico varias personas estaban sentadas en un banco cubierto de hule marrón. Las puertas del pasillo chirriaban constantemente al abrirse y cerrarse.  Zumbaba la lámpara de neón, que irradiaba una luz gris.  Una vez dentro del despacho, la mujer se fijó* en los instrumentos colocados en una mesita de cristal: tijeras, escalpelos, pinzas, jeringuillas.  El médico estaba sentado en una silla giratoria (…).  Era un hombre de aspecto amenazador, con ojos grandes y enrojecidos. 


Šis tekstas ir jo vertimas rodo, kad būtasis kartinis laikas (ypač eigos veikslo veiksmažodžių) lietuvių kalboje vartojamas bendram kontekstui, aplinkybėms, atpasakoti. Tais atvejais ispanų kalboje vartotinas tik būtasis dažninis laikas. Iš lietuvių kalbos teksto būtojo kartinio laiko formų į ispanų kalbą būtuoju kartiniu laiku išverstas tik veiksmažodis nužvelgė. Kadangi lietuvių kalbos priešdėliai dažnai suteikia baigtumo reikšmę įvykio veikslo veiksmažodžiams (ypač būtojo kartinio laiko formoms) arba reiškia vienkartinius veiksmus (Ambrazas, 1997: 289), tų veiksmažodžių būtojo kartinio formos į ispanų kalbą dažniausiai verčiamos būtuoju kartiniu (arba atliktiniu sudėtiniu laiku, priklausomai nuo konteksto). 
Skirtingą ispanų ir lietuvių kalbų veiksmažodžių būtųjų laikų semantiką rodo pasakų kalba. Ispanų pasakų pradžioje, kai dažnai aprašomas bendras kontekstas, pristatomi pagrindiniai personažai, būtina vartoti būtajį dažninį laiką. Lietuvių kalboje šiuo atveju dažniausiai vartojamas būtasis kartinis laikas.   

3 lentelė.  Pasakų teksto veiksmažodžio būtųjų laikų vartojimas
	Seniai seniai gyveno labai daili mergaitė.

KARTINIS
	Había una vez una niña muy bonita.

DAŽNINIS

	Močiutė gyveno kitame miško gale.

KARTINIS
	La abuela vivía al otro lado del bosque.

DAŽNINIS

	Miške buvo labai pavojinga.
KARTINIS
	El bosque era muy peligroso. 
DAŽNINIS

	Ji nebijojo.

KARTINIS
	No le daba miedo.

DAŽNINIS

	Staiga pamatė vilką, kuris atrodė milžiniškas.

KARTINIS-KARTINIS
	De repente vio* al lobo, que era enorme.

KARTINIS-DAŽNINIS


Iš lietuvių kalbos teksto būtojo kartinio laiko veiksmažodžių tik vienas pamatė, turintis aiškią vienkartinę reikšmę, verčiamas į ispanų kalbą būtuoju kartiniu kartiniu laiku. Visi kiti verčiami pret. imperfecto formomis. 

Pretérito imperfecto taip pat vartojamas veiksmažodžiu reiškiamai informacijai, pranešėjo ryžtingumui, kai kalbama apie asmeninius planus, sušvelninti. Šis laikas  suteikia mandagumo atspalvį, reiškiant norą arba prašymą.  Lietuvių kalboje  būtasis kartinis laikas gali turėti panašius modalinius atspalvius. Norint suteikti atsakymui  abejojimo, nedrąsos atspalvį ir kartu sumažinti kategoriškumą, kai kurių veiksmažodžių būtojo kartinio laiko pirmojo ir antrojo asmens formomis pasakomas dabarties veiksmas ar būsena.  Pvz.:  Aš norėjau su Jumis pakalbėti. Ispanų kalboje šiuo atveju vartotinas ne kartinis, o dažninis laikas.
 SUDĖTINIAI ATLIKTINIAI BŪTIEJI LAIKAI

Du sudėtiniai atliktiniai ispanų kalbos veiksmažodžio laikai kur kas dažniau vartojami nei lietuvių kalboje. Pastarojoje daug lengviau apsieinama be sudėtinių atliktinių laikų, nes būtojo kartinio laiko reikšmė iš dalies sutampa su sudėtinių atliktinių laikų  perfektine reikšme.  

Esamasis atliktinis laikas – Pretérito perfecto
Ispanų kalbos esamasis atliktinis laikas (pretérito perfecto) rodo atpasakojamo veiksmo ryšį su kalbamuoju momentu ir savo reikšme labai aiškiai skiriasi nuo būtojo kartinio laiko. Vieno ar kito laiko pasirinkimą lemia ne chonologinis kriterijus (kada veiksmas įvyko), o kalbėtojo-pranešėjo požiūris į patį veiksmą. Norint parodyti, kad praeities veiksmo rezultatai siejasi su dabartimi, privalu vartoti atliktinį laiką. Yra kalbininkų, kurie pretérito perfecto laiko ne būtuoju, o esamuoju laiku.  Iš tiesų šis laikas visada siejasi su dabartimi, su kalbamuoju momentu, bet vis dėlto pretérito perfecto reiškiamas veiksmas yra įvykęs tolimoje arba artimoje praetyje. Svarbiausia ne chronologinis aspektas, o pranešėjo požiūris.  
Kai pranešėjas vartoja pretérito perfecto, jam aktualu atpasakoti veiksmą, kuris yra vienaip ar kitaip susijęs su dabartimi, gali būti esamojo veiksmo, situacijos, būsenos priežastis.     

 ¿Cómo es que hablas tan bien inglés?  -Es que he vivido diez años en Inglaterra. 

Kodėl tu taip gerai kalbi angliškai? 
-Aš dešimt metų gyvenau Anglijoje. 

 Kalbėtojas nurodo, kad pasakojamas veiksmas nėra visiškai baigtas, gali dar pasikartoti, toliau veikia esamą padėtį, veiksmas netraktuojamas tik kaip praeities įvykis arba būsena. Lietuvių kalboje tam tikrais atvejais būtasis kartinis laikas savo reikšme priartėja prie sudėtinių atliktinių laikų. Jis gali reikšti praeties veiksmą, kurio rezultatai yra dabartyje (turi perfektinę reikšmę, būdingą esamajam atliktiniam laikui) (Ambrazas, 1997). Ispanų kalboje, esant aiškiam ryšiui su esamuoju momentu, būtasis kartinis nevartotinas.  

4 lentelė.  Esamasis atliktinis laikas – Pretérito perfecto 
	Šiltą sekmadienio popietę įdegę sostinės gyeventojai miesto pakračiais vedžioja vaikus ir šunis.  Vasara baigiasi, tad paskutinės jos glamonės ypač mielos, su ilgesio priemaišom.  Šalia pušynėlio, kurį teisingiau vadint šiukšlynėliu, susispietė margas būrys.  Tenai kažkas dedasi.  Tad reikia pažiūrėti.  

(E. Mikulėnaitė, „Laisvė“, Nepaprastos istorijos)
	Una tarde calurosa de domingo los habitantes bronceados pasean (esamasis laikas) a los niños y los perros por las afueras de la ciudad. Se acaba (esamasis laikas) el verano, así que sus últimas caricias son (esamasis laikas) especialmente agradables, con mezcla de nostalgia. Junto al pinarcillo, que es más exacto llamar basurerillo, se ha congregado (ESAMASIS SUDĖTINIS ATLIKTINIS LAIKAS) un grupo variopinto.  Allí ocurre (esamasis laikas)  algo.  Hay (esamasis laikas) que ir a mirar. 




Verčiant lietuvių kalbos būtojo kartino formą susispietė į ispanų kalbą, būtina vartoti ATLIKTINĮ LAIKĄ, nes veiksmas aiškiai susijęs su kalbamuoju momentu, kaip rodo sakinio esamojo laiko formos.
Ispanų kalboje Pretérito perfecto/ imperfecto/pretérito indefinido pasirinkimas dažniausiai priklauso ne nuo paties veiksmo, o nuo kalbėtojo požiūrio, kaip jis nori tuos veiksmus atpasakoti.  
· Pretérito indefinido: kalbėtojas laiko veiksmą pagrindiniu, įvykusiu praeityje (per tam tikrą laikotarpį ar momentą).

· Pretérito imperfecto: juo reiškiamas bendras kontekstas, apibūdinama praeities situacija, būsena... 

· Pretéritio perfecto (praeitis dabartyje): pranešėjas nusako praeities veiksmus, kurie jam yra aktualūs kalbamuoju momentu, nes jie padeda paaiškinti dabarties situaciją, veiksmą, yra vienaip ar kitaip su jais susiję.

Būtasis atliktinis laikas – Pretérito pluscuamperfecto
Ispanų ir lietuvių kalboje būtąjį atliktinį laiką (pretérito pluscuamperfecto) gali pakeisti būtasis kartinis, tačiau ispanų kalboje daug dažniau vartojamas būtasis atliktinis laikas, kad būtųjų veiksmų seka būtų aiški.  

Lietuvių kalbos būtasis kartinis atliktinis laikas, pavartotas tam tikrame kontekste, reiškia kurį laiką praeityje trukusią ir paskui išnykusią rezultatinę būseną. Bet vientisinis būtasis kartinis taip pat gali turėti pliuskuamperfektinę reikšmę, būdingą būtajam kartiniam atliktiniam laikui. Ir lietuvių, ir ispanų kalboje  vientisinis laikas nuo atliktinio laiko skiriasi aiškesne ankstesnio veiksmo reikšme, bet lietuvių kalboje daug lengviau apsieinama be sudėtinių formų.   

Šiame tekste lietuvių ir ispanų kalbos laikų pasirinkimas aiškiai rodo būtųjų laikų seką: 

Savaitę nakvojęs karklų krūme, kur vyresnysis berniukas buvo įrengęs jam guolį, vieną pavakarę jis negrįžo. 

(V. Juknaitė, Stiklo šalis, 8)

Después de haber pasado la noche una semana entera en un seto de juncos en el que el niño mayor le había hecho (būtasis atliktinis laikas) un lecho, una tarde no volvió*.

Kitame teksto pavyzdyje lietuvių kalbos veiksmažodžio laikų seka kiek neaiški. Verčiant šį sakinį į ispanų kalbą ir siekiant aiškumo, būtina pasirinkti sudėtinę atliktinę formą: 

Grįžo visai kitokia (...). Net neaplankė pusseserės, kuriai išvažiuodama paliko daiktus, nepranešė mokyklai, kad nedirbs.  
(Ema Mikulėnaitė, „Laisvė“, Nepaprastos istorijos)
Volvió* transformada (…).  Ni siquiera visitó* a su prima, a la que había dejado (būtasis atliktinis laikas) sus cosas al marcharse, ni avisó a la escuela que no iba  a trabajar. 

Tekstas taip pat rodo ispanų kalbos griežtą laikų derinimo sistemą. Jeigu pagrindinis veiksmažodis eina būtuoju laiku, šalutinio sakinio veiksmažodis – taip pat būtuoju.  Tarkim, J. Biliūno („Laimės žiburys“) teksto veiksmažodžius:  

Pasklido apie tai garsas po visą šalį: visur tik apie tai tekalbėjo.  Bet niekas negalėjo gerai suprasti ir kitiems išaiskinti, ką tie žodžiai reiškia. 

į ispanų kalbą reikėtų versti tik būtaisais laikais.  Esamasis laikas neįmanomas.  

Se corrió* el rumor por todo el país; en todas partes se hablaba sólo de eso.  Pero nadie podía entender bien ni explicar a los demás qué significaban (būtasis dažninis) esas palabras.  

Laikų derinimo sistemą reikėtų išsamiau nagrinėti, bet ji nėra šio straipnio tyrimo tikslas ir objektas.
Kiti grožinės literatūros pavyzdžiai rodo, kad lietuvių kalbos būtasis kartinis laikas gali turėti gana įvairias reikšmes, kurios ispanų kalboje perteikiamos skirtingais laikais.

5 lentelė.  Būtųjų laikų vertimas 

	Kai aš rytais šluodavau kiemą, būdavo gražu pažiūrėti, kaip jie visi sėsdavo į mašinas.  Tik viena šeima, iš septinto būto, neturėjo mašinos.  Jie mašinos nepirko, nes nesugyveno. 

Kartą, kai aš buvau pikta tą rytą, nes iš naktinės pamainos kepykloje grįžo mano duktė apvogta (...), toji poniutė mane užkalbino: 

-Ar kas atsitiko?  Jūs taip švaistotės šluota, tarsi ketintumėt iššluosti viso pasaulio šiukšles... mane tame tarpe...-pajuokavo. 

(B. Vilimaitė, “Atsigręžti meilėje”, Užpustytas traukinys)
	Cuando yo barría  (VEIKSMO KARTOJIMASIS) el patio por las mañanas, era (VEIKSMO KARTOJIMASIS) bonito mirar cómo todos se montaban (VEIKSMO KARTOJIMASIS) en sus coches, a cuál más lindo.  Sólo una familia, la del piso número siete, no tenía (SITUACIJA) coche. No se habían comprado (BŪTASIS SUDĖTINIS ATLIKTINIS LAIKAS, ANKSTESNIS VEIKSMAS) un coche porque las relaciones no eran  (PRIEŽASTIS) buenas. 

Una mañana estaba  (KONTEKSTAS, SITUACIJA) yo enfadada, pues mi hija había vuelto  (BŪTASIS SUDĖTINIS ATLIKTINIS LAIKAS, ANKSTESNIS VEIKSMAS) del turno de noche en la panadería y le habían robado (BŪTASIS SUDĖTINIS ATLIKTINIS LAIKAS, ANKSTESNIS VEIKSMAS).  En fin, aquel día esa señora se dirigió* (PAGRINDINIS ĮVYKIS, VIENKARTINIS VEISKMAS, priešdelinis veiskmažodis) a mí: 
-¿Le ha pasado (ESAMASIS ATLIKTINIS LAIKAS, RYŠYS SU KALBAMUOJU MOMENTU, ESAMOS BŪSENOS PRIEŽASTIS, esamųjų laikų kontekste) algo?  Da (esamasis laikas) unos escobazos que parece (esamasis laikas) que quiere barrer toda la basura del mundo... incluyéndome a mí –bromeó*  (PAGRINDINIS ĮVYKIS, VIENKARTINIS VEISKMAS, priešdelinis veiskmažodis).

 


Būtojo kartinio laiko formomis ispanų kalbos tekste verstos tik dvi: užkalbino ir pajuokavo (priešdėliniai veiksmažodžiai, reiškiantys vienkartinius baigtinius veiksmus).  

Verčiant AR KAS ATSITIKO?  ispanų kalboje vartotina tik atliktinio laiko pretérito perfecto forma, nes ryšys su esama situacija yra aiškus.
Išvados

1. Straipnyje  aptariami lietuvių grožinės literatūros tekstai ir jų vertimas į ispanų kalbą rodo abiejų kalbų būtųjų laikų semantiką. Iš nagrinėtų tekstų aiškėja tam tikri veiksmažodžio laikų panašumai ir skirtumai. 
2.  Vertėjas turi labai gerai išmanyti abiejų kalbų būtųjų laikų reikšmes. Susidūręs su kalbinės raiškos problemomis, jis turi atsižvelgti į gimtosios ir svetimos kalbos struktūrą. 
3.  Pats vertimo procesas ir lyginamosios gramatikos studijos naudingos tiek vertėjams, tiek filologams, nes padeda įsigilinti į abiejų kalbų struktūras.

Summary

Comparing Lithuanian and Spanish verbal tenses, it would at first appear that both languages have similar past tenses. However, for translators from Lithuanian into Spanish and from Spanish into Lithuanian it becomes obvious that the use and meanings of past tenses quite differ.   The use of  Spanish simple past, imperfect and present perfect tenses is quite a challenge for Lithuanian speakers and translators, because in Lithuanian the simple past is much more widely used, and it can often have imperfect and perfective meaning, whereas in Spanish the choice of past tenses is much stricter, and the imperfect tense has far more varied meanings than the Lithuanian equivalent.  Both speakers and translators need to take into account the context of the speech, as well as the speaker´s intentions, so as to decide which tense is to be used in each case.  Comparative grammar proves extremely useful for translators as well as linguists, because it makes it necessary to be well acquinted with the verbal structures of  both languages.  

